再用前韵呈毅夫
作者：陸佃
朝代：宋

paragraphs: 洛陽曾識面，穰下竟論交。
久若居蘭室，初如食蔗梢。
故非偷姓孔，誰敢僭名郊。
作事常師古，當官肯代庖。
匪躬期蹇蹇，夷行笑嘐嘐。
稷也真堯力，參乎豈桀髇。
金樓傳寶構，雜俎當珍肴。
講舍推攸止，賓筵絕載呶。
孫窗餘臘雪，徐榻臥寒茭。
反舌宵鳴蟈，長踦暖挂蛸。
即今除戶墐，那得曝簷茅。
遠夢方隨蝶，輕綃擬換鮫。
歷來雙鳳闕，律動半山坳。
草色揉藍染，花名篆字鈔。
膘肥熊自撲，香滿麝爭跑。
乳雉翔仍集，鳴禽語漸勦。
柳將金自比，楮與玉相淆。
節應豳三日，陽添泰一爻。
碧圓牽翠荇，紅蕾破香苞。
鶑出求同志，鴻歸學共胞。
形容當舞籥，音韵中笙匏。
麗苑聞亡是，熙臺亞有巢。
不材真是櫟，何算信如筲。
交淡非同醴，流清豈爲膠。
往來須倒載，生滅任浮泡。
縱阻陳歌管，猶容聽鐲鐃。
北窗寧獨臥，南岳謾相嘲。
酒用陶巾漉，詩須賀錦包。
儘教談麈盡，仍取唾壺敲。
不向花前醉，應慚薄荷貓。